鈐轄冒上閤就移知雄州
作者：宋祁
朝代：宋

paragraphs: 聚散非一端，賢逸難兩遂。
擁節北臨邊，安得久交臂。
此行詎不遠，印瑞三且二。
背劍車炙輠，徑秦驂舞轡。
雄州乃劇藩，喉領塞南地。
譯通老上庭，道係單于使。
適館授主粲，乘韋交客贄。
列戍儼趨風，諸將走咨事。
應變君所長，立功今可冀。
君家誠易知，世烈在青史。
齊楚異姓王，陰鄧后家里。
券字金對行，戟带霞交尾。
濬源無近波，高峰本洪址。
行矣勵壯猷，公侯當復始。